**Uusi Kannelmäen leikkipuistorakennus korvaa leikkipuisto Kannelmäen ja Trumpetin tilat**

Vuonna 1979 rakennetun leikkipuisto Trumpetin (Trumpettikuja) toiminta päättyi vuoden 2019 alussa. Leikkipuistorakennus on huonokuntoinen ja se puretaan. Sisätilat eivät enää soveltuneet pysyvään leikkipuistotoimintaan. Kevään 2019 aikana Trumpetin toimintaa on järjestetty leikkipuisto Kannelmäessä ja ulkotoimintana leikkipuisto Trumpetin pihalla. Koululaisten iltapäiväkerho on kevätlukukaudella toiminut Kannelmäen peruskoulun yhteydessä.

Koska myös leikkipuisto Kannelmäki (Kanneltie1a) on korjauksen tarpeessa, on kaupunki päättänyt korvata tilat uudella pysyvällä rakennuksella. Sijainti koulun vieressä tekee koululaisten iltapäivätoimintaan osallistumisen helpoksi. Vanhasta Trumpetin leikkipuistosta on matkaa uuteen leikkipuisto Kannelmäkeen 0,9 kilometriä. Kaupunki arvioi, että uusi leikkipuisto on valmis ja otetaan käyttöön elokuussa 2019 koulujen alkuun mennessä.

Leikkipuistojen Trumpetti ja Kannelmäki toiminnan muutoksesta on tiedotettu alueella 17.12.2018 asukastilaisuudessa ja leikkipuistojen asiaa käsitellään kasvatus- ja koulutus lautakunnassa 7.5.2019.

Uudet leikkipuistorakennuksen tilat on suunniteltu alueen asukkaiden ja leikkipuistotoiminnan tarpeita ajatellen ja ne mahdollistavat monipuolisen käytön. Lapsille ja lapsiperheille järjestetään avointa ja ohjattua toimintaa sekä koululaisille iltapäivä-ja loma-aikojen toimintaa. Leikkipuistotiloja vuokrataan kuntalaisille toiminta-aikojen ulkopuolella.

Toimintaa leikkipuisto Kannelmäen uusiin tiloihin ideoidaan yhdessä asukkaiden kanssa 14.5.2019
klo 10 -11 Leikkipuisto Kannelmäessä. Samalla on mahdollisuus tutustua Kannelmäen uuden leikkipuistorakennuksen tilasuunnitelmaan. Projektiarkkitehti Ulla Manninen esittelee suunnitelmaa ja vastaa kysymyksiin.

Tervetuloa!

Helsingin kaupunki, kasvatus ja koulutus
Johtava leikkipuisto-ohjaaja Kalle Lindholm Leikkipuisto- ja iltapäivätoiminnan päällikkö
(leikkipuistojen toiminta) Hanna Linna
Puh. 09 310 41341, kalle.lindholm@hel.fi Puh. 09 310 41259, hanna.linna@hel.fi